Ίλον Μασκ

Ο **Ίλον Μασκ** (αναφέρεται συχνά και ως **Έλον Μασκ**), πλήρες όνομα **Ίλον Ριβ Μασκ** (*Elon Reeve Musk*), (Πρετόρια, 28 Ιουνίου 1971) είναι επιχειρηματίας, μηχανικός και εφευρέτης νοτιοαφρικανικής καταγωγής. Από τον Ιανουάριο του 2025 μέχρι τον Μάιο του 2025 ήταν επικεφαλής του νεοσυσταθέντος Τμήματος Κυβερνητικής Αποτελεσματικότητας των ΗΠΑ (DOGE), με απόφαση του προέδρου των ΗΠΑ, Ντόναλντ Τραμπ.

Ο Μασκ είναι ο γενικός διευθυντής και επικεφαλής τεχνολογικής ανάπτυξης για την εταιρεία διαστημικής τεχνολογίας SpaceX, της οποίας είναι επίσης ο ιδρυτής, καθώς και ο γενικός Διευθυντής και επικεφαλής τεχνολογικού σχεδιασμού της εταιρείας κατασκευής αυτοκινήτων και ενεργειακών συστημάτων Tesla, Inc. (πρώην Tesla Motors), και πρόεδρος της εταιρείας φωτοβολταϊκών συστημάτων SolarCity. Είναι επίσης ιδρυτής της εταιρείας Neuralink, που διερευνά τη συμβίωση ανθρώπου-τεχνητής νοημοσύνης, καθώς και της εταιρείας συστημάτων διάνοιξης σηράγγων The Boring Company, ενώ ξεκίνησε την επιχειρηματική του καριέρα ως συνιδρυτής των εταιριών Zip2 και PayPal. Ανάμεσα στις διάφορες δραστηριότητες του, έχει επίσης οραματιστεί ένα σύστημα μεταφοράς υψηλής ταχύτητας με την ονομασία Hyperloop, έχει προτείνει ένα υπερηχητικό αεροσκάφος με ηλεκτρική προώθηση, καθώς επίσης είναι και ένας από τους πιο θερμούς υποστηρικτές της εξερεύνησης και αποίκισης του πλανήτη Άρη.

Στα μέσα Ιανουαρίου του 2021, ο Μασκ έγινε ο πλουσιότερος άνθρωπος στον πλανήτη, εκθρονίζοντας τoν διευθύνοντα σύμβουλο της Amazon Τζεφ Μπέζος. Η περιουσία του εκτιμάται ότι αγγίζει πλέον τα 203 δισ. δολάρια σύμφωνα με στοιχεία του Bloomberg’s Billionaires Index. Τον Μάρτιο του 2020, η περιουσία του Μασκ είχε εκτιμηθεί περίπου στα 24,6 δις δολ.

Από τις 20 Ιανουαρίου 2025 είναι επικεφαλής του Τμήματος Κυβερνητικής Αποτελεσματικότητας των ΗΠΑ (DOGE) (Department of Government Efficiency-DOGE), μετά τη νέα ανάληψη προεδρικών καθηκόντων από τον Ντόναλντ Τραμπ. Ο Μασκ έγινε ενεργός στην αμερικανική πολιτική πριν από τις προεδρικές εκλογές των Ηνωμένων Πολιτειών του 2024, ως ένθερμος και οικονομικός υποστηρικτής του τότε υποψηφίου για την προεδρία Ντόναλντ Τραμπ και έγινε ο μεγαλύτερος πολιτικός δωρητής στις εκλογές. Αρχικά, θα ηγείτο μαζί με τον επιχειρηματία, Βιβέκ Ραμασουάμι, αλλά στη συνέχεια αναφέρθηκε ότι ο Ραμασουάμι απομακρύνθηκε από τον Μασκ και άλλα μέλη του κύκλου του Τραμπ.

## Νεαρή ηλικία
Γεννήθηκε στην Πρετόρια το 1971, με τους γονείς του να είναι η Μάγιε Χάλντεμαν, μοντέλο από τον Καναδά και ο Έρρολ Μασκ, Νοτιοαφρικανός ηλεκτρολόγος και μηχανολόγος μηχανικός. Μεγάλωσε μαζί με τον νεότερο αδελφό του τον Κίμπαλ και τη νεότερη αδελφή του, την Τόσκα. Οι γονείς του χώρισαν το 1980 και έκτοτε ο Μασκ ζούσε περισσότερο με τον πατέρα του στη Νότια Αφρική. Στην ηλικία των 10 ετών άρχισε να πειραματίζεται με ένα υπολογιστή Commodore VIC-20, και κατόπιν στην ηλικία των 12 έμαθε μόνος του προγραμματισμό ηλεκτρονικών υπολογιστών και πούλησε τον κώδικα που έγραψε για ένα παιχνίδι που είχε φτιάξει σε γλώσσα BASIC σε ένα περιοδικό υπολογιστών για περίπου 500 δολάρια Αμερικής.

Με την αποφοίτησή του από το Λύκειο στη Νότια Αφρική, μετακόμισε στον Καναδά το 1989, όπου και απέκτησε την Καναδική υπηκοότητα μέσω της μητέρας του. Εκεί γράφτηκε στο πανεπιστήμιο Κουίνς (*Queen's University*) στο Οντάριο και κατόπιν συνέχισε τις σπουδές του στη Φυσική στο Πανεπιστήμιο της Πενσυλβάνια στις ΗΠΑ και αργότερα απέκτησε πτυχίο Οικονομικών Επιστημών στη Σχολή Οικονομικών Ουάρτον (*Wharton School of Economics*) του ίδιου Πανεπιστημίου. Κατά τη διάρκεια των σπουδών του ο Μασκ μαζί με έναν άλλο συμφοιτητή του αγόρασαν ένα κτήριο 10 δωματίων, το οποίο προσάρμοσαν ως νυχτερινό κέντρο διασκέδασης για άλλους φοιτητές. Το 1995 μετακόμισε στην Καλιφόρνια για να ξεκινήσει το διδακτορικό του στην Εφαρμοσμένη Φυσική στο Πανεπιστήμιο του Στάνφορντ, ωστόσο πολύ σύντομα εγκατέλειψε τις σπουδές του ώστε να επικεντρωθεί στις επιχειρηματικές του δραστηριότητες στο διαδίκτυο, τις ανανεώσιμες πηγές ενέργειας και το διάστημα. Το 2002 απέκτησε την Αμερικανική υπηκοότητα.

## Επιχειρηματικές δραστηριότητες
### Zip 2
Το 1995 ο Μασκ μαζί με τον αδελφό του, χρησιμοποιώντας 28.000 δολάρια που τους παρείχε ο πατέρας τους, ίδρυσαν την εταιρεία Zip2, μια διαδικτυακή εταιρεία, η οποία παρείχε υπηρεσίες καταλογογράφησης και εύρεσης εμπορικών επιχειρήσεων. Ο Μασκ κατάφερε να εξασφαλίσει συμβόλαια παροχής υπηρεσιών με τους Τάιμς της Νέας Υόρκης καθώς και τη Chicago Tribune, μεγαλώνοντας έτσι τον κύκλο εργασιών της εταιρείας. Η Compaq εξαγόρασε τη Zip2 για 307&nbsp;εκατομμύρια δολάρια σε μετρητά και 34&nbsp;εκατομμύρια σε μετοχές το 1999, με τον Μασκ να λαμβάνει το 70% του ποσού (22&nbsp;εκατομμύρια).

### X.com και PayPal

Το 1999 ο Μασκ χρησιμοποίησε 10 εκατομμύρια δολάρια από το ποσό που κέρδισε με την πώληση του Zip2 για να ιδρύσει τον διαδικτυακό τόπο *X.com* ο οποίος ειδικευόταν σε οικονομικές συναλλαγές και πληρωμές μέσω ηλεκτρονικού ταχυδρομείου. Ένα χρόνο αργότερα η εταιρεία αυτή συγχωνεύτηκε με μια άλλη, η οποία διέθετε μια υπηρεσία μεταφοράς χρημάτων με την ονομασία PayPal. Η νέα εταιρεία που προέκυψε από τη συγχώνευση των δύο επικεντρώθηκε στην υπηρεσία του PayPal και ονομάστηκε και η ίδια έτσι. Η ανάπτυξη της εταιρείας γνώρισε άνθηση με το Paypal να εγγράφει στο σύστημα του όχι μόνο αυτούς που έκαναν πληρωμές αλλά και αυτούς που τις λάμβαναν. Μετά από κάποιο καιρό το διοικητικό συμβούλιο έπαυσε τον Μασκ από γενικό διευθυντή βάσει διαφωνίας που ο ίδιος είχε ως προς την ενσωμάτωση των υπηρεσιών του Paypal στο λειτουργικό σύστημα Microsoft Windows. Το 2002 το PayPal εξαγοράστηκε από το eBay για το ποσό των 1.5&nbsp;δισεκατομμυρίων δολαρίων σε μετοχές, εκ των οποίων ο Μασκ απέκτησε 165&nbsp;εκατομμύρια. Πριν την πώληση ο Μασκ κατείχε το 11.7% των μετοχών της εταιρείας.

### SpaceX

μικρογραφία|Ο Ίλον Μασκ το 2018
Το 2001 ο Μασκ ξεκίνησε να ασχολείται όλο και πιο ενεργά με την εξερεύνηση του διαστήματος και συγκεκριμένα με την εξερεύνηση του Άρη. Το ίδιο έτος ταξίδεψε στη Ρωσία με σκοπό την αγορά παροπλισμένων και ανακαινισμένων διηπειρωτικών πυραύλων (Dnepr-1), ώστε να τους μετατρέψει σε οχήματα μεταφοράς εξοπλισμού στο διάστημα και προσπάθησε να συνάψει συμφωνίες συνεργασίας με Ρωσικές εταιρείες, που ασχολούνται με το διάστημα (NPO Lavochkin, Kosmotras)· ωστόσο δεν κατάφερε να κερδίσει την εμπιστοσύνη τους και επέστρεψε χωρίς ουσιαστικά αποτελέσματα στις ΗΠΑ. Επέστρεψε στη Ρωσία ένα έτος αργότερα, το 2002, έχοντας αυτή τη φορά μαζί του έμπειρους με το θέμα και καλά διασυνδεδεμένους επενδυτές (In-Q-Tel της CIA και Jet Propulsion Laboratory της NASA), ωστόσο υπήρξαν σημαντικές δυσκολίες και εντάσεις ως προς το κόστος της προμήθειας των πυραύλων, κάτι που έκανε τον Μασκ να θεωρήσει, πως θα του ήταν πιο σύμφορο να ιδρύσει μια δική του εταιρεία, η οποία θα κατασκεύαζε τους πυραύλους, που χρειαζόταν. Σύμφωνα με τους υπολογισμούς του Μασκ, το κόστος των πρώτων υλών για την κατασκευή ενός πυραύλου θα ήταν μόλις το 3% του κέρδους από την πώληση του, κάτι που θα απέφερε μεγάλα περιθώρια κέρδους.
μικρογραφία|Ο Ίλον Μασκ το 2022

Χρησιμοποιώντας 100 εκατομμύρια δολάρια από την προσωπική περιουσία, που είχε έως τότε σχηματίσει, ο Μασκ ίδρυσε τη SpaceX τον Ιούνιο του 2002, με τον μακροπρόθεσμο στόχο του -όπως δήλωσε- να είναι η δημιουργία ενός *πραγματικού διαστημικού πολιτισμού*. Κατά τα 7 πρώτα χρόνια της λειτουργίας της, η SpaceX σχεδίασε και κατασκεύασε τα διαστημικά οχήματα *Falcon* (απογείωσης) και *Dragon* (πολλαπλών χρήσεων), ενώ το 2009 το Falcon 1 έγινε το πρώτο ιδιωτικό διαστημικό όχημα, το οποίο τοποθέτησε δορυφόρο γύρω από την τροχιά της Γης. Το 2012 ένα από τα οχήματα Dragon προσδέθηκε στον Διεθνή Διαστημικό Σταθμό μεταφέροντας προμήθειες και εξοπλισμό και μετουσιώνοντας έτσι τις αντίστοιχες συμφωνίες, που είχε συνάψει με τη ΝΑΣΑ λίγα έτη νωρίτερα ως προμηθευτής διαστημικών οχημάτων και εξοπλισμού. Ο Μασκ έχει δηλώσει πως επηρεάστηκε από το έργο του Ισαάκ Ασίμοφ και πως θεωρεί την εξερεύνηση του διαστήματος ένα σημαντικό βήμα για την επέκταση και διατήρηση του ανθρώπινου είδους, με την παρουσία του ανθρώπου σε πολλούς πλανήτες να φέρνει μια σχετική ασφάλεια σε ότι αφορά την επιβίωση του ανθρώπου έναντι διάφορων εξωτερικών απειλών, όπως επιδημίες, αστεροειδείς, φαινόμενο του θερμοκηπίου και άλλων.
Το 2011 δήλωσε πως στόχος του είναι να μειώσει το κόστος των επανδρωμένων διαστημικών πτήσεων έως και 10 φορές το τρέχον κόστος, ενώ σε άλλη συνέντευξη του ίδιου έτους δήλωσε πως ελπίζει να στείλει ανθρώπους στον Άρη στα επόμενα 10 με 20 έτη. Στη βιογραφία του επίσης αναφέρεται, πως επιθυμεί να καθιερώσει μια αποικία στον Άρη έως το 2040, με ένα πληθυσμό που θα φτάνει τις 80.000.μικρογραφία|Ο Ίλον Μασκ το 2022Στις 25 Μαΐου του 2012, η SpaceX έγινε η πρώτη εμπορική εταιρεία που εκτόξευσε και προσύνδεσε διαστημικό όχημα στον Διεθνή Διαστημικό Σταθμό.

Στις 22 Δεκεμβρίου του 2015, εκτέλεσε την πρώτη προσγείωση πυραύλου εκτόξευσης, εγκαινιάζοντας έτσι τη νέα πρακτική όπου το πυραυλικό σώμα μπορεί να επαναχρησιμοποιηθεί και για άλλες εκτοξεύσεις οχημάτων.

Στις 30 Μαΐου του 2020, η SpaceX εκτέλεσε επιτυχώς την πρώτη επανδρωμένη αποστολή της στον Διεθνή Διαστημικό Σταθμό για λογαριασμό της NASA.

### Starlink

Παράλληλα με την κύρια δραστηριότητα της SpaceX, ο Μασκ δημιούργησε το 2015 την εταιρεία Starlink ως θυγατρική η οποία δραστηριοποιείται στην κατασκευή δορυφόρων χαμηλής τροχιάς για τους σκοπούς της παροχής δορυφορικού διαδικτύου. Οι πρώτες δοκιμές έγιναν τον Φεβρουάριο του 2018 με 2 δορυφόρους, και ακολούθησε δεύτερο στάδιο στις 25 Μαίου του 2019 με εκτόξευση 60 δορυφόρων.μικρογραφία|Ο Ίλον Μασκ το 2023
### Tesla, Inc.
Η εταιρεία κατασκευής ηλεκτρικών αυτοκινήτων Tesla, Inc. (αρχικά Tesla Motors) υπήρχε ήδη από το 2003, πριν ο Ίλον Μασκ επενδύσει σε αυτήν το 2004 και γίνει ο πρόεδρος της.

Μετά την οικονομική κρίση του 2008, άρχισε να ασχολείται όλο και πιο ενεργά και να συμμετέχει στις λεπτομέρειες του τεχνικού σχεδιασμού. Το πρώτο όχημα της εταιρείας ήταν το Tesla Roadster, το οποίο είχε πωλήσεις περίπου 2.500 οχημάτων σε 31 χώρες. Το 2012 ακολούθησε το Tesla Model S, ενώ το 2015 έγινε διαθέσιμο στη αγορά το Tesla Model X. Πέρα από την κατασκευή των αυτοκινήτων, η εταιρεία είναι και προμηθευτής ηλεκτρονικών συστημάτων αυτοκινήτων σε άλλες εταιρείες, όπως η Daimler, Mercedes και Toyota, ενώ οι εταιρείες αυτές είναι με τη σειρά τους και επενδυτές στην ίδια την Tesla. Για να αυξήσει την απόσταση, που μπορούν να διανύσουν τα οχήματα, χωρίς να αντιμετωπίσουν πρόβλημα φόρτισης, προέβη σε συμφωνίες κατασκευής σταθμών φόρτισης ηλεκτρικών αυτοκινήτων σε πολλές περιοχές των ΗΠΑ.

Το 2014, ο Μασκ ανακοίνωσε πως η Tesla επιτρέπει την ελεύθερη χρήση της τεχνολογίας, που είχε πριν νομικά κατοχυρωμένη και κλειδωμένη, βάσει καλής πίστης και με το σκοπό να διευρύνει και να επιταχύνει την υιοθέτηση των ηλεκτρικών αυτοκινήτων στην αγορά, λέγοντας, πως ο πραγματικός ανταγωνιστής δεν είναι οι άλλες εταιρείες, που θα κατασκευάσουν ηλεκτρικά αυτοκίνητα, αλλά η αγορά των πετρελαιοκίνητων αυτοκινήτων.Στις 29 Ιουλίου του 2016 ξεκίνησε τη λειτουργία του στο Ρίνο της Νεβάδα, το πρώτο *Gigafactory* της εταιρείας, προσδιορισμός τον οποίο η εταιρεία περιέγραψε ως εργοστάσιο το οποίο παράγει τουλάχιστον μια γιγαβατώρα (GWh) ανά έτος σε μπαταρίες. Έως τον Μάιο του 2020, το εργοστάσιο παρήγαγε 35 GWh/έτος, και βρισκόταν σε κατασκευή άλλα τέσσερα στο Φρίμοντ της Καλιφόρνια, Ώστιν του Τέξας, Σαγκάη στην Κίνα και Βερολίνο στη Γερμανία με παρόμοιες δυνατότητες.

Τον Σεπτέμβριο του 2018 ο Μασκ και η Tesla υποχρεώθηκαν να πληρώσουν πρόστιμο 20 εκατομμυρίων δολαρίων που τους επιβλήθηκε από την αμερικανική επιτροπή κεφαλαιαγοράς, καθώς ο Μασκ ανακοίνωσε στην πλατφόρμα του Twitter πως είχε εξασφαλίσει κεφάλαια για τη μετατροπή της εταιρείας σε ιδιωτική και πιθανώς θα είχε τη δυνατότητα να κάνει κάτι τέτοιο, κάτι το οποίο κρίθηκε από την επιτροπή ως μη αληθές και επικίνδυνο για τους κατόχους μετοχών της εταιρείας. Ο Μασκ απάντησε πως οι κατηγορίες ήταν ανυπόστατες και πως δεν έκρυψε κάτι ή είπε κάτι που δεν ίσχυε. Εκτός από το πρόστιμο, ο Μασκ αναγκάστηκε να αποχωρήσει προσωρινά από πρόεδρος του διευθυντικού συμβουλίου της εταιρείας ενώ παρέμεινε γενικός διευθυντής. Έως τις 31 Δεκεμβρίου του 2019, ο Μασκ κατείχε 38.658.670 μετοχές που αντιστοιχούσαν στο 20,8% του συνόλου των μετοχών της εταιρείας.

thumb|Ο Μασκ ενώ επιβλέπει τις εργασίες κατασκευής των αυτοκινήτων στο εργοστάσιο της Tesla Motors.Έως τον Σεπτέμβριο του 2020, η Tesla είχε εξελιχθεί στην εταιρεία αυτοκινήτων με τη μεγαλύτερη χρηματιστηριακή αξία παγκοσμίως.

### SolarCity
Ο Μασκ συνέλαβε την αρχική ιδέα και παρείχε την οικονομική υποστήριξη για τη δημιουργία της εταιρείας παραγωγής φωτοβολταϊκών συστημάτων SolarCity, την οποία ίδρυσαν τα ξαδέρφια του. Παραμένει ο κύριος μέτοχος της εταιρείας, η οποία κατέστη ο δεύτερος μεγαλύτερος προμηθευτής φωτοβολταϊκών στις ΗΠΑ.

### Hyperloop
Τον Αύγουστο του 2013 ο Μασκ παρουσίασε μια πρόταση για μια νέα μορφή συγκοινωνιακού μέσου μεταξύ της ευρύτερης περιοχής του Λος Άντζελες και του Σαν Φραντσίσκο, την οποία ονόμασε Hyperloop. Οργάνωσε μια ομάδα με μηχανικούς από την Tesla Motors και τη SpaceX, οι οποίοι μετά από έρευνα 9 μηνών ολοκλήρωσαν τον αρχικό σχεδιασμό για τη λειτουργία του συστήματος.

Η νέα αυτή μορφή συγκοινωνίας σκοπεύει να επιτρέψει την κάλυψη της απόστασης των 560 χλμ από το Σίλμαρ (*Sylmar*) στα βόρεια του Λος Άντζελες προς το Χεϊουάρντ (*Hayward*) στα ανατολικά του Σαν Φρανσίσκο μέσα σε 35 λεπτά ή λιγότερο, χρόνος ο οποίος είναι συντομότερος ακόμα και από αυτόν των εμπορικών αεροπορικών πτήσεων μεταξύ των δύο περιοχών. Το στάδιο της κατασκευής αναμένεται να ξεκινήσει το 2016, ωστόσο υπάρχουν δυσκολίες σε πολιτικό επίπεδο.

### OpenAI
Τον Δεκέμβριο του 2015 ανακοίνωσε τη δημιουργία του OpenAI. Πρόκειται για μη κερδοσκοπικό οργανισμό που ασχολείται με τη διεξαγωγή ερευνών στις τεχνολογίες τεχνητής νοημοσύνης. Σκοπός του οργανισμού είναι εν τέλει η ανάπτυξη γενικής τεχνικής νοημοσύνης με τρόπο ο οποίος θα είναι ασφαλής και ωφέλιμος για την ανθρωπότητα.

Καθιστώντας προσβάσιμες τις δυνατότητες της τεχνητής νοημοσύνης σε όλους, το OpenAI επιδιώκει να σταθεί ως εναλλακτική έναντι των μεγάλων εταιρειών οι οποίες αποκτούν δυσανάλογα μεγάλη επιρροή μέσω των συστημάτων τεχνητής νοημοσύνης που διαθέτουν και χρησιμοποιούν με αποκλειστικό σκοπό το κέρδος, καθώς και κυβερνήσεις κρατών οι οποίες ενδέχεται να χρησιμοποιήσουν τις τεχνολογίες τεχνητής νοημοσύνης για την εξάσκηση υπέρμετρου ελέγχου ή και καταστολή των πολιτών τους, και εν γένει το OpenAI σκοπεύει να είναι αντίμετρο έναντι της υπερβολικής συγκέντρωσης εξουσίας μέσω της τεχνητής νοημοσύνης. Το 2018 ο Μασκ αποχώρησε από το διευθυντικό συμβούλιο του οργανισμού για να αποφύγει ενδεχόμενη σύγκρουση συμφερόντων με τη θέση του ως γενικός διευθυντής της Tesla καθώς η Tesla ασχολείται σε σημαντικό βαθμό με την τεχνητή νοημοσύνη όλο και περισσότερο ειδικά στην αυτόματη οδήγηση.

### Neuralink

Το 2016, ο Μασκ υπήρξε συνιδρυτής της Neuralink, η οποία πρόκειται για εταιρεία νευροτεχνολογίας με αντικείμενο τη σύνδεση του ανθρώπινου εγκεφάλου με την τεχνητή νοημοσύνη. Η εταιρεία επικεντρώνεται στην κατασκευή συσκευών οι οποίες μπορούν να εμφυτευτούν στον εγκέφαλο, με τον απώτερο σκοπό να είναι η σύνδεση των ανθρώπινων νοητικών λειτουργιών με το λογισμικό υπολογιστών και η συμπόρευση των νοητικών ικανοτήτων των ανθρώπων με την ανάπτυξη των δυνατοτήτων της τεχνητής νοημοσύνης. Οι επεμβάσεις αυτές ενδέχεται να μπορούν να επιφέρουν βελτίωση της ανθρώπινης μνήμης καθώς και απευθείας σύνδεση με υπολογιστικές συσκευές.

Ο Μασκ θεωρεί πως η Neuralink και η OpenAI έχουν παρόμοιο αντικείμενο, καθώς η OpenAI είναι μη κερδοσκοπικός οργανισμός ο οποίος ασχολείται με την ελαχιστοποίηση των κινδύνων της τεχνητής νοημοσύνης, ενώ η Neuralink ασχολείται με τη διασύνδεση της τεχνητής νοημοσύνης με τους ανθρώπους.

Στην ετήσια παρουσίαση που έκανε τον Αύγουστο του 2020, ο Μασκ περιέγραψε πως οι συσκευές αυτές θα έχουν τη δυνατότητα να θεραπεύσουν σοβαρά προβλήματα όπως παράλυση, κώφωση, τύφλωση, και άλλες σοβαρές αναπηρίες, δηλώσεις για τις οποίες του ασκήθηκαν επικρίσεις από μερίδα νευροεπιστημόνων.

### The Boring Company

Τον Ιανουάριο του 2017 ίδρυσε τη *[[The Boring Company]]* (μτφ. *Η Εταιρεία Γεωτρήσεων*, στα αγγλικά διαβάζεται αμφίσημα και ως *Η Βαρετή Εταιρεία*).

Τον Φεβρουάριο του ίδιου έτους, ξεκίνησε να κάνει την πρώτη διάτρηση σκάβοντας μια σήραγγα με διαστάσεις 9,1 μέτρα διάμετρο, 15 μέτρα μήκος, και 4,6 μέτρα βάθος, στις εγκαταστάσεις της SpaceX στο Λος Άντζελες. Ο Μασκ περιέγραψε πως για την οικονομική βιωσιμότητα του συνολικού εγχειρήματος της εταιρείας είναι απαραίτητη μια δεκαπλάσια μείωση του κόστους ανά μίλι γεώτρησης. Οι σήραγγες θα είναι βελτιστοποιημένες για χρήση μόνο από ηλεκτρικά οχήματα, κάτι που αποφεύγει προβλήματα όπως την ύπαρξη συστημάτων εξαερισμού για την απορρόφηση των ρύπων από τα οχήματα που βασίζονται σε μηχανές εσωτερικής καύσης.

Έως το 2018 η εταιρεία διεξήγαγε έργα ή ήταν σε θέση να ξεκινήσει στη Βαλτιμόρη, Σικάγο, και Λος Άντζελες. Η δοκιμαστική σήραγγα στο Λος Άντζελες μήκους ενός μιλίου έγινε επισκέψιμη από το κοινό στις 18 Δεκεμβρίου του 2018. Το 2019 η εταιρεία ξεκίνησε να εργάζεται στην κατασκευή νέου τύπου μηχανήματος διάτρησης με την ονομασία *Prufrock.*

### Twitter
Στις 5 Απριλίου ανακοινώνεται η αγορά 73.486.938 μετοχών της εταιρείας (9,2%) καθιστώντας τον μεγαλομέτοχο της εταιρείας. Στις 25 Απριλίου 2022 ανακοινώθηκε η εξαγορά του Twitter από τον Ίλον Μασκ έναντι 44δις δολλαρίων. Με βάση τους όρους της συμφωνίας, οι μέτοχοι θα λάβουν 54,20 δολάρια ανά μετοχή. Ο Μασκ έχει δηλώσει ότι σκοπεύει να αποσύρει την εταιρεία από το χρηματιστήριο, στο οποίο εισήχθη το 2013. Αρκετές ώρες πριν επισημοποιηθεί από διάφορα μέσα του χώρου ο Μασκ έκανε ένα tweet που ουσιαστικά πολλοί ερμήνευσαν ως την πρώτη εξαγγελία πως πλέον το Twitter του ανήκει:*Ελπίζω ότι ακόμη και οι χειρότεροι επικριτές μου θα παραμείνουν στο Twitter, γιατί αυτό σημαίνει ελευθερία του λόγου.*Ο συνιδρυτής του Twitter, Τζακ Ντόρσι, σχολίασε δημόσια από τους πρώτους την αγορά καθώς δήλωσε για τον Μασκ γράφοντας ως tweet:*ο Ίλον είναι η μόνη λύση που εμπιστεύομαι*Ο Μασκ δημοσίευσε στους ακόλουθους του τα μελλοντικά του σχέδια που έχει για την πλατφόρμα και σε ποιες θεμελιώσεις αρχές θα βασίζεται:*Η ελευθερία του λόγου είναι το θεμέλιο μιας δημοκρατίας που λειτουργεί και το Twitter είναι η ψηφιακή πλατεία της πόλης, όπου συζητούνται θέματα ζωτικής σημασίας για το μέλλον της ανθρωπότητας. Το Twitter έχει τεράστιες δυνατότητες - ανυπομονώ να συνεργαστώ με την εταιρεία και την κοινότητα των χρηστών για να το "ξεκλειδώσουμε"*Κορυφαία προτεραιότητα για τον Μασκ, όπως έχει δηλώσει, είναι να δώσει τέλος στο φαινόμενο των «στρατών bot», δηλαδή σε λογαριασμούς spam, που είτε θέλουν να προωθήσουν προπαγάνδα είτε να εξαπατήσουν χρήστες. Στο παρελθόν, ο 'Ιλον Μασκ είχε πραγματοποιήσει δημοσκόπηση για τη δυνατότητα να ενσωματωθεί μία λειτουργία επεξεργασίας (edit button), ώστε οι χρήστες να μπορούν να διορθώνουν, να προστέθουν ή να αφαιρούν κάτι από τις αναρτήσεις τους. Περισσότεροι από 4 εκατομμύρια λογαριασμοί συμμετείχαν και πάνω από το 70% απάντησε «ναι». Σε συνέντευξή του ο Μασκ είχε αφήσει να εννοηθεί ότι θέλει αλγόριθμο ανοιχτού κώδικα για το Twitter. Αυτό θα έδινε τη δυνατότητα και σε άλλους εκτός της εταιρείας να προτείνουν αλλαγές και διορθώσεις.

Λίγες μέρες πριν ο Ίλον Μασκ ολοκληρώσει την τελική αγορά του Twitter, ανάρτησε ένα αινιγματικό τουίτ στην ελληνική γλώσσα γράφοντας απλώς:*διαλεκτική*Τη συγκεκριμένη ανάρτηση σχολίασε ο Γεώργιος Μπαμπινιώτης στο Πρώτο Πρόγραμμα της ΕΡΤ αναφέροντας: «Μέσα από τα ελληνικά ο Ίλον Μάσκ δίνει την αρχική προέλευση της λέξης. Αυτό για μένα ως ανάγνωση σημαίνει ότι επιλέγει μία λέξη που έχει αίγλη, δύναμη, δηλωτικότητα και πολυσημία στην ερμηνεία της...Η λέξη διαλεκτική είναι από το διαλέγομαι. Δηλαδή ανταλλάσσω ερωτήσεις και απαντήσεις. Κάνω μία συν-ζήτηση, μία συζήτηση από κοινού με κάποιον άλλον. Μία συζήτηση που είναι της αλήθειας, με επιχειρήματα και αντεπιχειρήματα. Και από την πρόθεση διά, η οποία δηλώνει αμοιβαιότητα δηλαδή δίνω και παίρνω. Δεν είμαι μόνος μου, δεν ακούω τον εαυτό μου και τη φωνή μου, αλλά ακούω και τον άλλον. Αυτό άλλωστε είναι η διαλεκτική τέχνη που ξεκινάει όπως έχει γίνει κυρίως γνωστό από τον Σωκράτη στους πλατωνικούς διαλόγους».

Ο Ίλον Μασκ εν τέλει είχε προθεσμία να ολοκληρώσει την αγορά του Twitter, αξίας 44 δισεκατομμυρίων δολαρίων, μέχρι την 28η Οκτωβρίου, όπου είχε λάβει δάνειο 13 δισεκατομμυρίων για να χρηματοδοτήσει την εξαγορά. Στις 26 Οκτωβρίου, επισκέφτηκε τα κεντρικά γραφεία της εταιρείας με ένα νεροχύτη στα χέρια του λέγοντας «let that sink in» που σημαίνει στα ελληνικά **«**χωνέψτε το».

### xAI
Το 2023 ο Μασκ ίδρυσε την xAI, εταιρεία που δραστηριοποιείται στην τεχνητή νοημοσύνη, την οποία ανακοίνωσε δημόσια τον Ιούλιο του 2023, παρουσιάζοντας ομάδα μηχανικών από μεγάλες τεχνολογικές εταιρείες.
Τον Δεκέμβριο του 2023 ανέφερε ότι το chatbot Grok (ανταγωνιστικό του ChatGPT) ξεκίνησε να διατίθεται σε συνδρομητές της πλατφόρμας X.
Τον Μάρτιο του 2025 ανακοινώθηκε ότι η xAI απέκτησε την πλατφόρμα X (πρώην Twitter) μέσω all-stock συναλλαγής.

## Πολιτική

Ο Μασκ περιγράφει τον εαυτό του σε σχέση με τα πολιτικά κόμματα στις ΗΠΑ ως μισό Δημοκράτη και μισό Ρεπουμπλικανό, κοινωνικά φιλελεύθερο και οικονομικά αυστηρό. Έχει επίσης εκφράσει τον θαυμασμό του για τη Μάργκαρετ Θάτσερ, αναφέροντας πως ήταν σκληρή, αλλά δίκαιη.

Θεωρεί τον εαυτό του φανατικό Αμερικανό και πατριώτη και πιστεύει, πως η Αμερική είναι η καλύτερη χώρα στον κόσμο και ότι χωρίς αυτή δεν θα υπήρχε Δημοκρατία στον κόσμο μετά τους δύο Παγκόσμιους Πολέμους και τον Ψυχρό πόλεμο που ακολούθησε.

Έχει υπάρξει χορηγός τόσο των Δημοκρατικών όσο και των Ρεμπουμπλικανών, αναφέροντας, πως αν κάποιος θέλει να ακουστεί στην Ουάσινγκτον πρέπει να κάνει κάποιες συνεισφορές. Συγκεκριμένα η SpaceX φέρεται να έχει κάνει υψηλές χορηγίες σε μέλη του Αμερικανικού Κογκρέσου, καθώς και στις προεκλογικές εκστρατείες του Τζωρτζ Μπους και Μπάρακ Ομπάμα, καθώς και άλλων.

Ο ίδιος θεωρεί πως η κλιματική αλλαγή είναι σημαντική απειλή για την ανθρωπότητα, ωστόσο έχει δεχτεί κριτική για το πόσο ειλικρινής είναι στην τοποθέτησή του αυτή, τη στιγμή που κάνει χορηγίες σε πολιτικούς με αντίθετες θέσεις.

Επιπλέον, έχει δηλώσει ότι θεωρεί πως η κυβέρνηση των ΗΠΑ δεν πρέπει να συνεχίσει να δίνει επιδοτήσεις σε περιβαλλοντικά φιλικές εταιρείες, όπως έκανε και με την Tesla Motors και τη SolarCity στο παρελθόν, επιβραβεύοντας την καλή συμπεριφορά, αλλά αντ' αυτού θα πρέπει να εισάγει φόρους ρύπων, ώστε να αποθαρρύνει την κακή συμπεριφορά εταιρειών, που μολύνουν το περιβάλλον. Για τις δηλώσεις του αυτές υπέστη ευρεία κριτική από όλες τις πλευρές.

### Χαιρετισμός στο πλαίσιο της ορκωμοσίας Τραμπ το 2025

Κατά τη διάρκεια της δεύτερης ορκωμοσίας του Ντόναλντ Τραμπ το 2025, ο Ίλον Μασκ έκανε μία χειρονομία που ερμηνεύθηκε ως ναζιστικός χαιρετισμός και στη συνέχεια είπε, δικαιολογώντας την κίνηση «Η καρδιά μου είναι μαζί σας».

Συγκεκριμένα, κατά τη διάρκεια ομιλίας του στην «Capital One Arena», αφού ευχαρίστησε το πλήθος που στήριξε την επιστροφή του Τραμπ στον Λευκό Οίκο, ακούμπησε το δεξί του χέρι στο στήθος και στη συνέχεια το εξέτεινε ευθεία με την παλάμη ανοιχτή προς τα κάτω και επανέλαβε τη χειρονομία στρεφόμενος προς το υπόλοιπο πλήθος, πίσω του.

Η χειρονομία θεωρήθηκε από πολλούς ως ναζιστικός ή ρωμαϊκός χαιρετισμός και προκάλεσε διεθνείς αντιδράσεις, όπως από τη Γερμανία, με τον καγκελάριο Όλαφ Σολτς, να επισημαίνει: «Η γερμανική και ευρωπαϊκή ελευθερία έκφρασης δεν υπάρχουν για να υποστηρίζονται ακροδεξιές θέσεις. Ο καθένας μπορεί να λέει ό,τι θέλει, ακόμη και αν είναι δισεκατομμυριούχος. Αυτό που δεν δεχόμαστε, είναι, αν έτσι υποστηρίζονται ακροδεξιές θέσεις».

Ο Μασκ απάντησε στο X (Twitter), λέγοντας: «*Ειλικρινά, πρέπει να βρουν νέα βρώμικα κόλπα. Η επίθεση του στυλ “όλοι είναι χιτλερικοί” έχει κουράσει*», ενώ έκανε και λόγο για «*προπαγάνδα από τα μέσα ενημέρωσης*», αλλά και από την Wikipedia. Ο συνιδρυτής της Wikipedia και επιχειρηματίας, Τζίμι Γουέιλς, απάντησε μέσω του Χ, δηλώνοντας: «**γεγονότα, όχι προπαγάνδα**» και πρόσθεσε:  «*Ο Ίλον δεν είναι χαρούμενος που η Wikipedia δεν είναι προς πώληση»*, αναφερόμενος στην εξαγορά το 2022 του Χ από τον δισεκατομμυριούχο προς 44 δισεκ. δολάρια. Σχετικά με την κοινότητα της Wikipedia, επεσήμανε ότι «*συνεχίζουμε να εργαζόμαστε, προσπαθώντας να είμαστε ουδέτεροι και ξεκάθαροι*».

### DOGE
Τον Ιανουάριο του 2025, δημιουργήθηκε το Department of Government Efficiency (DOGE) μέσω εκτελεστικού διατάγματος, με τον Μασκ να χαρακτηρίζεται ως «ειδικός κυβερνητικός υπάλληλος». Ο Μασκ ηγείται του οργανισμού και ανέλαβε θέση ως ανώτερος σύμβουλος του προέδρου, αν και ο επίσημος ρόλος του παραμένει αμφισβητήσιμος. Σύμφωνα με δήλωση υπό όρκο κατά τη διάρκεια νομικής υπόθεσης, ο διευθυντής του Γραφείου Διοίκησης του Λευκού Οίκου δήλωσε ότι ο Μασκ «δεν είναι υπάλληλος του U.S. DOGE Service ή του U.S. DOGE Service Temporary Organization», «δεν είναι ο διοικητής του U.S. DOGE Service» και δεν διαθέτει «κανένα πραγματική ή τυπική εξουσία λήψης κυβερνητικών αποφάσεων». Ωστόσο, ο Τραμπ δήλωσε δύο ημέρες αργότερα ότι ανέθεσε στον Μασκ τη διεύθυνση του DOGE. Ένα ομοσπονδιακό δικαστήριο έκρινε ότι ο Μασκ δρα ως ο de facto ηγέτης του DOGE.

Ο ρόλος του Μασκ στη δεύτερη κυβέρνηση Τραμπ, ιδιαίτερα όσον αφορά το DOGE, προκάλεσε σημαντικό δημόσιο αντίλογο. Κριτικάστηκε για τη μεταχείρισή του προς τους υπαλλήλους της ομοσπονδιακής διοίκησης, και την επιρροή του στη μαζική απόλυση του ομοσπονδιακού προσωπικού. Διέταξε τους ομοσπονδιακούς υπαλλήλους να τεκμηριώσουν το έργο τους δια ηλεκτρονικού ταχυδρομείου ή να παραιτηθούν, και έχει δώσει προτεραιότητα στη μυστικότητα του οργανισμού. Μια έκθεση της Γερουσίας ισχυρίστηκε ότι ο Μασκ θα μπορούσε να αποφύγει μέχρι 2 δισεκατομμύρια δολάρια νομικής υποχρέωσης ως αποτέλεσμα των ενεργειών του DOGE. Τον Μάιο του 2025, ο Μπιλ Γκέιτς κατηγόρησε τον Μασκ ότι «σκοτώνει τα φτωχότερα παιδιά του κόσμου» μέσω των περικοπών στη USAID, δεδομένου ότι μοντελοποίηση του Boston University εκτιμά ότι είχε προκαλέσει 300.000 θανάτους έως τότε, τα περισσότερα παιδιών.

Ο Μασκ ανακοίνωσε στις 28 Μαΐου 2025 ότι θα αποχωρούσε από την κυβέρνηση Τραμπ όπως είχε προγραμματιστεί, με τη λήξη της προθεσμίας των 130 ημερών για τους ειδικούς κυβερνητικούς υπαλλήλους, με έναν αξιωματούχο του Λευκού Οίκου να επιβεβαιώνει ότι η διαδικασία αποχώρησης του Μασκ από την κυβέρνηση Τραμπ βρισκόταν ήδη σε εξέλιξη. Η αποχώρησή του επιβεβαιώθηκε επίσημα κατά τη διάρκεια κοινής συνέντευξης Τύπου στο Οβάλ Γραφείο με τον Τραμπ στις 30 Μαΐου 2025.

### Κόντρα με τον Ντόναλντ Τραμπ
Μετά την αποχώρησή του από το αξίωμα, ο Μασκ επέκρινε το νομοσχέδιο *Big Beautiful Bill* της κυβέρνησης Τραμπ, αποκαλώντας το «αηδιαστικό έκτρωμα» λόγω των διατάξεων που αύξαναν το έλλειμμα. Μια κόντρα ξεκίνησε μεταξύ Μασκ και Τραμπ, με το πιο αξιοσημείωτο γεγονός να είναι ο ισχυρισμός του Μασκ στο X (πρώην Twitter) στις 5 Ιουνίου 2025 ότι ο Τραμπ είχε σχέσεις με τον καταδικασμένο για σεξουαλικά εγκλήματα Τζέφρι Έπστιν. Ο Τραμπ απάντησε στο Truth Social δηλώνοντας ότι ο Μασκ «ΤΡΕΛΑΘΗΚΕ» αφού η «Εντολή για τα Ηλεκτρικά Οχήματα» (EV Mandate) υποτίθεται ότι αποσύρθηκε και απείλησε να διακόψει τα κρατικά συμβόλαια του Μασκ. Ο Μασκ στη συνέχεια κάλεσε για τρίτη παραπομπή του Τραμπ. Την επόμενη μέρα, ο Τραμπ δήλωσε ότι δεν επιθυμούσε να συμφιλιωθεί με τον Μασκ και πρόσθεσε ότι ο Μασκ θα αντιμετώπιζε «πολύ σοβαρές συνέπειες» εάν χρηματοδοτούσε υποψηφίους των Δημοκρατικών. Στις 11 Ιουνίου, ο Μασκ ζήτησε δημόσια συγγνώμη για τα tweets εναντίον του Τραμπ, λέγοντας ότι «παρατραβήχτηκαν».

## Προσωπικές θέσεις
### Θρησκεία
Ο ίδιος δεν είναι θρήσκος, ενώ θεωρεί πως η θρησκεία και η επιστήμη μάλλον δεν μπορούν να συνυπάρξουν, ενώ οι απαντήσεις στα πιο σύνθετα και φιλοσοφικά ερωτήματα όπως το από πού προέρχονται τα πάντα, μπορούν να εξηγηθούν με τους νόμους της φυσικής, λύνοντας το σύνθετο πρόβλημα με συνδυασμό απλών στοιχείων.

### Εξωγήινη ζωή
Θεωρεί, πως υπάρχουν πολλές πιθανότητες να υπάρχουν πρωτόγονες μορφές ζωής σε άλλους πλανήτες, ωστόσο δεν είναι βέβαιος για το αν υπάρχουν άλλες νοήμονες μορφές ζωής, χωρίς να το αποκλείει. Σε περίπτωση όπου δεν σταθεί δυνατό να βρεθούν άλλες μορφές ζωής μακροπρόθεσμα, τότε θεωρεί πως μπορεί να ισχύει η υπόθεση της προσομοιωμένης πραγματικότητας, όπου κάποιος εξωγήινος πολιτισμός εντελώς απρόσιτος προς τους ανθρώπους, έχει δημιουργήσει μια προσομοίωση σε ελεγχόμενο περιβάλλον, παρακολουθώντας το πως εξελίσσεται και αναπτύσσεται η ζωή στη Γη.

### Τεχνητή νοημοσύνη
Ο Μασκ έχει αναφερθεί αρκετές φορές στους κινδύνους της τεχνητής νοημοσύνης αναφέροντας πως πρόκειται για την πιο σοβαρή υπαρξιακή απειλή του ανθρώπινου είδους και θεωρώντας πως θα πρέπει κάποια στιγμή να υπάρξει μια ρυθμιστική αρχή η οποία θα θέσει κανόνες και διαδικασίες που θα αποτρέψουν το ανθρώπινο είδος από το να κάνει κάτι που θα είναι απρόσεκτο, ανόητο και επικίνδυνο, κάτι που παρομοίασε ως την *επίκληση του δαίμονα*. Ο ίδιος έχει υπάρξει επενδυτής σε εταιρείες τεχνητής νοημοσύνης, αναφέροντας πως θέλει να παρακολουθεί από κοντά τις εξελίξεις.

## Προσωπική ζωή

Έχει ιδρύσει φιλανθρωπικό ίδρυμα με την ονομασία *Musk Foundation*, το οποίο επικεντρώνεται στην παροχή συστημάτων ανανεώσιμων και ελεύθερων πηγών ενέργειας σε περιοχές, όπου έχουν πληγεί από καταστροφές. Άλλες φιλανθρωπικές δραστηριότητές του περιλαμβάνουν την παροχή χρηματικών ποσών σε τεχνολογικά μουσεία, οργανισμούς έρευνας για τον έλεγχο της τεχνητής νοημοσύνης καθώς και τη γενική υποστήριξή του στην τεχνολογική έρευνα για ανανεώσιμες πηγές ενέργειας και διαστημικές τεχνολογίες.

Ο Μασκ παντρεύτηκε την πρώτη του σύζυγο το 2000 και χώρισε το 2008, έχοντας αποκτήσει 6 γιους.

Το 2008 γνώρισε τη δεύτερη του σύζυγο, με την οποία παντρεύτηκαν το 2010, χωρίζοντας 2 χρόνια αργότερα, ωστόσο ξαναπαντρεύτηκαν το 2013, έκαναν αίτηση διαζυγίου το 2014, την οποία τελικώς απέσυραν το 2015.

Στις 8 Μαΐου 2021, στην τηλεοπτική εκπομπή Saturday Night Live (SNL) αποκάλυψε πως έχει σύνδρομο Άσπεργκερ.

## Βραβεία και αναγνώριση
Ο Μασκ έχει λάβει μεγάλο πλήθος επιχειρηματικών και τεχνολογικών βραβείων και διακρίσεων για τις επιχειρηματικές του δραστηριότητες και για την ενασχόληση του με τις διαστημικές τεχνολογίες, καθώς και επίτιμα διδακτορικά .

## Παραπομπές

## Εξωτερικοί σύνδεσμοι

### Ελληνικά
* Βομβαρδισμό του Άρη με πυρηνικά προτείνει ο Ίλον Μασκ, του Κώστα Δεληγιάννη, Η Ναυτεμπορική, 11 Σεπτεμβρίου 2015
* Απέτυχε η προσπάθεια του Ίλον Μασκ να προσεδαφίσει πύραυλο κατακόρυφα, του Βαγγέλη Πρατικάκη, Το Βήμα, 15 Απριλίου 2015
* Δωρεά 10 εκατ. δολαρίων από τον Ίλον Μασκ για να μην καταστρέψει η Τεχνητή Νοημοσύνη την ανθρωπότητα, του Κώστα Μαυραγάνη, huffingtonpost.gr
* Ο Ίλον Μασκ βάζει μπρος το υπερηχητικό τρένο του, in.gr, 19 Ιανουαρίου 2015
* Ο Elon Musk αποκαλύπτει σχέδιο για τη δημιουργία βιντεοπαιχνιδιού από την τεχνητή νοημοσύνη, xplaygr.com, 7 Οκτωβρίου 2025

### Αγγλικά
#### Αφιερώματα
* Statement of Elon Musk at House Space and Aeronautics Subcommittee Hearings on the Future Market for Commercial Space. Retrieved April 27, 2014
* Bloomberg Risk Takers (Elon Musk's August 2011 documentary)
* 
* 
* History of PayPal, gawker.com. Retrieved April 27, 2014
* Elon Musk on Geniuses.club

#### Συνεντεύξεις
* 
* 
* Video interview of Elon Musk by Zadi Diaz of EPIC FU , June 17, 2008. Retrieved April 27, 2014
* Musk profile onInnovation.com. Retrieved April 27, 2014
* Elon Musk: 'I'm planning to retire to Mars', video interview for *The Guardian*, August 1, 2010
* ''60 Minutes'' interview ; March 18, 2012.
* A 20 minute interview about sending humans to Mars with BBC's Jonathan Amos, March 20, 2012
* Elon Musk: The mind behind Tesla, SpaceX, SolarCity , ted.com. Retrieved April 27, 2014
* 

Κατηγορία:Αμερικανοί μηχανικοί
Κατηγορία:Αμερικανοί επιχειρηματίες
Κατηγορία:Αμερικανοί εφευρέτες
Κατηγορία:Αμερικανοί μηχανικοί λογισμικού
Κατηγορία:Καναδοί μηχανικοί
Κατηγορία:Καναδοί επιχειρηματίες
Κατηγορία:Καναδοί εφευρέτες
Κατηγορία:Νοτιοαφρικανοί επιχειρηματίες
Κατηγορία:Νοτιοαφρικανοί εφευρέτες
Κατηγορία:Δεύτερη προεδρία του Ντόναλντ Τραμπ
Κατηγορία:Τραμπισμός